सडनडेथमा मनाङ भाग्यमानी
हुन्डाई मनाङ मस्र्याङदी क्लब सडनडेथमा रोचक जित निकाल्दै मेची नेत्रालय काँकडभिट्टा गोल्ड कप फुटबलको सेमिफाइनलमा प्रवेश गरेको छ । अग्नि रुपन्देही ११ लाई सडनडेथमा पराजित गर्दै मनाङले सेमिफाइनल यात्रा निश्चित गरेको हो ।
काँकडभिट्टा — हुन्डाई मनाङ मस्र्याङदी क्लब सडनडेथमा रोचक जित निकाल्दै मेची नेत्रालय काँकडभिट्टा गोल्ड कप फुटबलको सेमिफाइनलमा प्रवेश गरेको छ । अग्नि रुपन्देही ११ लाई सडनडेथमा पराजित गर्दै मनाङले सेमिफाइनल यात्रा निश्चित गरेको हो ।मनाङको जितमा गोलरक्षक दिनेश थापा मगर नायक बने । रुपन्देहीका सौरभ मगरको प्रहारलाई दिनेशले सानदार बचाउ गरे । उनी नै खेलको म्यान अफ दी म्याच बन्दै १० हजार नगद पुरस्कार पनि जिते । निर्धारित समय गोलरहित बराबरी भएपछि अन्तिम निर्णयका लागि टाइब्रेकर गरियो । टाइब्रेकर पनि ५–५ गोलको बराबरी भएपछि सडन डेथमार्फत टुंगो लाग्यो । मनाङका अनिल गुरुङ, विमल बस्नेत, सुजल श्रेष्ठ, हेमन गुरुङ, डोना थापा, विक्रम लामा र विमल रानाले गोल गरे । रुपन्देहीका निरज बस्नेत, रजिन धिमाल, रुपेश केसी, दीपक राई, गोलरक्षक दिलीप क्षेत्री र विजय धिमालले गोल गरे । त्यसअघि खेलको ११ औं मिनेटमा रुपन्देहीका रजिन धिमालको क्रसमा विदेशी खेलाडी आवाले गोल गर्न सकेनन् । ३९ आंै मिनेटमा मनाङका विशाल राईले हानेको प्रहारले गोलपोस्टको दिशा लिन नसकेपछि पहिलो हाफमा गोलरहित बराबरीमा सकिएको थियो ।५० औं मिनेटमा मनाङका स्टाइकर विमल घर्तीमगरले हानेको प्रहारमा विपक्षी गोलरक्षक दिलीप क्षेत्री बाधक बनेका थिए । विमलले तीनवटा राम्रा अवसर गुमाएका थिए । सुजल श्रेष्ठ, अनिल गुरुङ, हेमन गुरुङ, विशाल राई, अञ्जन तामाङले हानेको प्रहार गोलमा परिणत हुन नसक्दा मनाङ निर्धारित समयमा स्कोर गर्न सकेन । मनाङका कप्तान विराज महर्जनले बेलैमा स्कोर गर्न टिम चुकेको बताए । विराजले भने, ‘समग्रमा हाम्रो खेल राम्रै हो, तर मौका सदुपयोग गर्न नसक्दा स्कोर गर्न सकेनौं ।’ रुपन्देहीका विदेशी खेलाडी आवाले पनि थुप्रै अवसर गुमाए । उनले मध्यान्तरपछि दुईपटक वान भर्सेज वानको मौका गुमाए । रजिन धिमाल, विजय धिमाल र सौरभ मगरको प्रहार पनि खेर गएपछि रुपन्देही सेमिफाइनलको यात्रा समाप्त भएको हो । रुपन्देही ११ का प्रशिक्षक दयाराम सापकोटाले राम्रो अवसरहरू गुमाउँदा पराजित हुनुपरेको बताए । सापकोटाले भने, ‘राम्रो खेले पनि भाग्यले साथ दिएन ।’ आइतबारको खेल सुदूरपश्चिम ११ र त्रिभुवन आर्मीबीच हुनेछ । 